EIROPAS KOMISIJA Briselē, 27.2.2018 COM(2018) 76 final KOMISIJAS ZIŅOJUMS PADOMEI UN EIROPAS PARLAMENTAM Augstplūsmas kodolreaktora ekspluatācija 2014.–2015. gadā {SWD(2018) 46 final}



KOMISIJAS ZIŅOJUMS PADOMEI UN EIROPAS PARLAMENTAM Augstplūsmas kodolreaktora ekspluatācija 2014.–2015. gadā Padome 2012. gada 13. novembrī pieņēma augstplūsmas kodolreaktora četrgadu (2012.–2015. gada) papildu pētniecības programmu , kas Kopīgajam pētniecības centram (JRC) jāīsteno saistībā ar Petenā (Nīderlandē) izvietotā augstplūsmas kodolreaktora (HFR) darbību. Saskaņā ar minētā Padomes lēmuma 4. pantu Komisijai jāinformē Eiropas Parlaments un Padome, sagatavojot ziņojumu par papildu pētniecības programmas īstenošanu. Jau ir starpposma ziņojums par 2012.–2013. gada periodu , tāpēc šis noslēguma ziņojums būs par atlikušo 2014.–2015. gada periodu. HFR darbojas kopš 1961. gada un nodrošina iespējas veikt apstarošanu dažādās vietās (reaktora serdē, atstarotāju zonā un reaktora baseinā). Papildu pētniecības programmas galvenie mērķi ir šādi: ·nodrošināt drošu un uzticamu HFR ekspluatāciju, lai garantētu neitronu plūsmas pieejamību eksperimentālām vajadzībām; ·panākt, lai pētniecības institūti var efektīvi izmantot HFR visdažādākajās jomās, proti, kodolreaktoru drošības uzlabošanā, veselības jomā, tostarp medicīnas izotopu izstrādē, kodolsintēzē, fundamentālajos pētījumos un apmācībā, kā arī atkritumu apsaimniekošanā, citastarp izmantojot iespēju pētīt Eiropas interesēs esošajām reaktoru sistēmām paredzētu kodoldegvielu drošuma jautājumus. HFR tiek izmantots radioizotopu komerciālai ražošanai un kā mācību iekārta doktorantūras un pēcdoktorantūras studiju stipendiātiem, ļaujot viņiem veikt pētījumus savu valstu vai Eiropas programmu ietvaros. 1. Droša HFR darbība HFR īpašnieks ir Eiropas Atomenerģijas kopiena (Euratom), kura to 99 gadus nomā. Minēto kodolreaktoru darbina Kodolpētniecības un konsultatīvā grupa, kura to darbina un uztur un kura pārvalda ar reaktoru saistītās komercdarbības. Nīderlandes valsts regulators KFD (Kernfysische Dienst) tai ir piešķīris darbības licenci. Tāpat kā uz kodolspēkstacijām, arī uz HFR attiecas tiesību aktos noteiktā prasība reizi 10 gados veikt drošības pārbaudes, ko īsteno Kodolpētniecības un konsultatīvā grupa (NRG). 2014.–2015. gada periodā (2015. gada otrajā pusē) bija viens ar drošību saistīts notikums, kurš ietekmēja neitronu plūsmas pieejamību. Pēc apmēram 4 mēnešus ilga neplānotas apturēšanas perioda HFR atsāka darbību 2014. gada februārī. Cikls ietvēra 216 plānotas darbības dienas, plānotu reaktora apturēšanu uz 4 dienām un garāku – 65 dienu – apturēšanas periodu 2014. gada oktobrī un novembrī. Tas atbilst gandrīz 100 % faktiskai pieejamībai salīdzinājumā ar sākotnējo ekspluatācijas plānu. Šajā periodā nominālā jauda ir 45 MW. HFR plānoja 2015. gadā veikt 9 ciklus, kur 271 dienu tika plānots darboties ar pilnu jaudu, bet tika īstenotas tikai 230. Galvenais iemesls, kādēļ tika zaudētas pilnas jaudas dienas, bija cikla 2015-08 atcelšana 2015. gada oktobrī. Šo ciklu izlaida, jo bija traucējumi kontroles stieņu sistēmas darbībā. Pārbaude un analīze atklāja, ka viens no reaktora kontroles stieņiem, ko izmanto, lai koriģētu reaktora jaudu, bija mazliet kustīgs. Lai gan šī situācija nekādi neietekmēja ne kontroles stieņu funkcionalitāti, ne reaktora drošību, preventīvi tika izstrādāta jauna procedūra kontroles stieņu uzstādīšanai, nodošanai ekspluatācijā un tehniskajai apkopei/pārbaudei, lai nākotnē izvairītos no tādām sekām. Pēc tam tā tika iekļauta drošības analīzē, kuru izvērtējusi Reaktoru drošības komiteja un Autoriteit nucleaire Veiligheid en Stralingsbescherming (ANVS) – Nīderlandes kodolenerģijas regulators. ANVS sniedza oficiālu paziņojumu, ka tam nav iebildumu pret reaktora darbības atsākšanu. 2015. gada decembrī HFR droši atsāka darbību. Cieši sadarbojoties ar kniežu ekspertiem, pēc Dienvidāfrikas reaktora SAFARI tehniskā apmeklējuma (tā kontroles stieņi ir projektēti līdzīgi) tika nolemts uzlabot arī kontroles stieņa konstrukciju. Jaunajā konstrukcijā izmantos citādas kniedes, lai uzlabotu drošības rezervi. Līdztekus arī kontroles stieņu vadotnes tiks uzlabotas, izmantojot citu gultņu materiālu. Šīs izmaiņas tiks īstenotas no 2018. līdz 2019. gadam. Šajā periodā nominālā jauda ir 45 MW. Pārskata periodā (2014–2015) ikgadējās 30 MW reaktoru apmācības operatoriem un gada plūsmas mērījumi ir veikti pēc plāna. 2014. un 2015. gadā tehniskās apkopes darbībās ietilpa HFR visu sistēmu, struktūru un komponentu (SSC) preventīvā, korektīvā un bojājumu tehniskā apkope, kas aprakstīta gada un ilgtermiņa tehniskās apkopes plānos. Šīs darbības tika veiktas, lai nodrošinātu HFR drošu un stabilu darbību un novērstu neparedzētu apturēšanu, ko izraisa nepietiekama tehniskā apkope. Tika sekmīgi pabeigtas šādas darbības: ·plānota regulāra profilaktiskā un koriģējošā tehniskā apkope;

·ietvēruma periodiski noplūžu testi (0,02 MPa pārspiediens 24 stundas), kas ir viena no licences prasībām; ·ar dzesēšanas sistēmas (reaktora baseina, izplūdes reduktora, apakšējā avārijas noplūdes vārsta, dzesēšanas sistēmas un pirmā dzesēšanas kontūra sūkņu ēkas pirmā dzesēšanas kontūra cauruļvadu) drošību saistīto daļu ekspluatācijas pārbaudes darbības laikā; ·sekundārās dzesēšanas sistēmas tīrīšana; ·avārijas energoapgādes dīzeļģeneratoru pārskatīšana. 2. Pētniecība un izotopu ražošana 2.1. Pētniecība 2014.–2015. gadā tika veikti šādi zinātniskie darbi (daudzi turpinās no 2012.–2013. gada perioda): ·kodoldegvielas apstarošanas eksperimenti, kas pēta radioaktīvo atkritumu radiotoksicitātes samazināšanu; mazāksvarīgo aktinoīdu transmutācijas tehnoloģiskie jautājumi (t. i., skaldproduktu produktu saglabāšanas spējas, bezputekļu process, uzpūšanās hēlija izdalīšanās procesā); ·kodoldegvielas (piem., augsttemperatūras kodolreaktoriem un sāļu kausējuma kodolreaktoriem) un grafīta kvalificēšana augsttemperatūras reaktoriem; ·eksperimenti, kas pēta, kā apstarošanas laikā degradējas kodolreaktora konstrukciju materiāli (grafīts, etalontēraudi, metināti savienojumi utt.); ·kodoltermisko reaktoru tehnoloģija, ko izmanto ITER (International Thermonuclear Experimental Reactor) radiācijas aizsargapvalkā lietojamu materiālu apstarošanai un pēcapstarošanas pārbaudei; ·materiālu standartizēšana (piem., neitronu difrakcijas metode paliekošā sprieguma biezos divmetālu kodolsintēzes metinājumos mērīšanai; paliekošā sprieguma mērīšana). 2.2. Izotopu ražošana Visā pasaulē aptuveni 25 000 pacientu dienā ir atkarīgi no radioaktīvajiem izotopiem, ko diagnostikai un terapijai ražo Petenas HFR. NRG šos medicīniskos izotopus piegādā galvenokārt radiofarmaceitiskajiem uzņēmumiem. Molibdēns-99 ir vissvarīgākais no šiem izotopiem. Tas ir tehnēcija-99m prekursors, kas ir visplašāk izmantotais medicīnas izotops attēlu iegūšanai, to izmanto 80 % no visām radiodiagnostikas procedūrām. Tam ir būtiska loma sirds slimību diagnostikā, un to izmanto arī vēža diagnostikā kaulu un orgānu skenēšanai. Turklāt tiek izstrādātas jaunas ārstēšanas metodes, tādējādi radot aizvien pieaugošu pieprasījumu pēc (jauniem) izotopiem. Ņemot vērā saražoto izotopu pussabrukšanas periodu un lielo pieprasījumu pēc ārstēšanas, labi noregulēta savlaicīgas piegādes loģistikas infrastruktūra ir ļoti svarīga. Nīderlandes NRG, URENCO (kodoldegvielas uzņēmums, kam ir vairākas urāna bagātināšanas rūpnīcas), Delftas Tehniskā universitāte (TU Delft) ekspertu zināšanas medicīniskam lietojumam paredzētu radioizotopu jomā nesen apvienotas vienā asociācijā “Dutch Isotope Valley” (DIVA), kuras zināšanas, prasmes, spējas un (medicīnas) izotopu alternatīvas ražošanas metodes ir pietiekamas, lai apgādātu pasaules tirgu. Ņemot vērā, ka NRU reaktors Kanādā Chalk River pārtrauks regulāru Mo-99 ieguvi un 2018. gadā to plāno slēgt, un ka Kanāda koncentrēsies uz iekšējo pieprasījumu pretstatā eksportam, DIVA šī ir lieliska iespēja aizpildīt nepietiekamo ražošanu. Lai īstenotu ekspluatācijas nodrošināšanas programmu, kura ir nepieciešama, lai līdz 2024. gadam darbinātu HFR un papildu iekārtas, Nīderlandes valdība ir piešķīrusi NRG aizdevumu (ar tā mātesuzņēmuma ECN starpniecību). Līdztekus NRG ir sekmīgi paaugstinājis cenas visai pakalpojumu paketei, un visi klienti tās ir pieņēmuši. Jo īpaši, 6 lielākie NRG izotopu klienti ir izteikuši uzticību NRG, parakstot ilgtermiņa piegādes līgumus. Tas bija veiksmīgs solis finansiālās stabilitātes un dzīvotspējas virzienā. HFR atsāka darboties 2014. gada 14. februārī, un līdz gada beigām tā ražošanas grafiks tika ievērots tā, kā plānots. Tādējādi HFR atgriezās starptautiskajā arēnā kā viens no lielākajiem medicīnas izotopu ražotājiem visā pasaulē. 2015. gadā HFR izlaida vienu ražošanas ciklu oktobrī, bet varēja atsākt darbu 2015. gada decembrī.